title: 2011/197/UE: Decizia Comisiei din 29 martie 2011 în conformitate cu Regulamentul (CE) nr. 45/2001 al Parlamentului European și al Consiliului privind nivelul adecvat de protecție asigurat de Japonia în ceea ce privește datele cu caracter personal transferate din Uniunea Europeană în cazurile specifice de transfer efectuat de Comisia Europeană către autoritățile vamale din Japonia în temeiul Deciziei nr. 1/2010 a Comitetului mixt de cooperare vamală și în temeiul articolului 21 din Acordul dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal în ceea ce privește recunoașterea reciprocă a programelor pentru operatorii economici autorizați din Uniunea Europeană și din Japonia și în sensul specific și exclusiv al Deciziei nr. 1/2010 a Comitetului mixt de cooperare vamală

text:
               31.3.2011

               RO

               Jurnalul Oficial al Uniunii Europene

               L 85/8

         DECIZIA COMISIEI
   din 29 martie 2011
   în conformitate cu Regulamentul (CE) nr. 45/2001 al Parlamentului European și al Consiliului privind nivelul adecvat de protecție asigurat de Japonia în ceea ce privește datele cu caracter personal transferate din Uniunea Europeană în cazurile specifice de transfer efectuat de Comisia Europeană către autoritățile vamale din Japonia în temeiul Deciziei nr. 1/2010 a Comitetului mixt de cooperare vamală și în temeiul articolului 21 din Acordul dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal în ceea ce privește recunoașterea reciprocă a programelor pentru operatorii economici autorizați din Uniunea Europeană și din Japonia și în sensul specific și exclusiv al Deciziei nr. 1/2010 a Comitetului mixt de cooperare vamală
   (2011/197/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (1), în special articolul 9 alineatele (1) și (2),
   după consultarea Autorității Europene pentru Protecția Datelor,
   întrucât:

               (1)

               La 24 iunie 2010, Comitetul mixt de cooperare vamală instituit în temeiul articolului 21 din Acordul dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal (2) a adoptat Decizia nr. 1/2010 privind recunoașterea reciprocă a programelor pentru operatorii economici autorizați din Uniunea Europeană și din Japonia (3) (denumită în continuare „Decizia CMCV nr. 1/2010”).

               (2)

               Secțiunea IV din Decizia CMCV nr. 1/2010 prevede un schimb de informații între autoritățile vamale, astfel cum sunt definite la articolul 1 litera (c) din Acordul dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal. Conform definiției respective, Ministerul finanțelor din Japonia și serviciile competente ale Comisiei sunt considerate autorități vamale.

               (3)

               Datele care fac obiectul schimbului de informații dintre Ministerul finanțelor din Japonia și serviciile competente ale Comisiei includ detalii privind operatorii economici, care pot conține și date cu caracter personal. Transferul de date referitoare la operatorii economici cade în sarcina Comisiei, în conformitate cu Decizia CMCV nr. 1/2010.

               (4)

               Datele cu caracter personal care fac obiectul schimbului de informații sunt enumerate în secțiunea IV punctul 4 literele (a)-(f) din Decizia CMCV nr. 1/2010. Durata schimbului de informații coincide cu întreaga perioadă în care Ministerul finanțelor din Japonia utilizează respectivele informații pentru a acorda beneficii operatorilor economici europeni, în conformitate cu prevederile Deciziei CMCV nr. 1/2010. Comisia va comunica cu regularitate Ministerului finanțelor din Japonia datele actualizate sau modificate ale operatorilor economici europeni. În ceea ce privește schimbul de informații, conform secțiunii IV punctul 6 din Decizia CMCV nr. 1/2010, aceste date pot fi utilizate strict în scopul implementării recunoașterii reciproce a programelor pentru operatorii economici autorizați din Uniunea Europeană și din Japonia, în conformitate cu prevederile deciziei respective. Acordul dintre Comunitatea Europeană și Guvernul Japoniei privind cooperarea și asistența administrativă reciprocă în domeniul vamal garantează de asemenea că orice astfel de informații, inclusiv datele cu caracter personal, sunt utilizate de Ministerul finanțelor din Japonia exclusiv în scopul recunoașterii acestora ca operatori economici autorizați în Japonia. Datele agenților economici autorizați nu pot fi transmise mai departe de către autoritatea destinatară altor autorități sau servicii aflate sau nu pe teritoriul Japoniei, deoarece acest fapt ar antrena o modificare a scopului neprevăzută de Decizia CMCV nr. 1/2010.

               (5)

               Prelucrarea datelor cu caracter personal de către autoritățile publice japoneze, cum ar fi Ministerul finanțelor din Japonia, este reglementată de legislația japoneză prin Legea privind protecția informațiilor personale deținute de către organele administrative. Dreptul de acces la „documentele administrative” și procedurile de consultare a acestora sunt prevăzute de legislația japoneză prin Legea privind accesul la informațiile deținute de către organele administrative. În Legea serviciului public național și în Legea vamală sunt incluse dispoziții privind confidențialitatea datelor gestionate de către autoritățile publice din Japonia și transferurile de date între Ministerul de finanțe și autoritățile vamale străine.

               (6)

               Legislația japoneză în materie de protecție a datelor obligă autoritățile publice japoneze, printre care se numără Ministerul finanțelor din Japonia, să asigure comunicarea corectă de informații persoanelor vizate. Persoanele vizate au dreptul de a accesa datele cu caracter personal, de a solicita rectificarea sau ștergerea acestora.

               (7)

               Legislația japoneză garantează că Ministerul finanțelor din Japonia ia, la nivel organizațional, măsuri de securitate care țin cont de riscurile implicate de procesarea datelor.

               (8)

               Legislația japoneză prevede un mecanism de investigare, sub forma unui Comitet de evaluare, care examinează recursurile administrative și efectuează anchetele respective. Acesta poate fi considerat suficient pentru transferul specific de date prevăzut de Decizia CMCV nr. 1/2010, ținând cont de caracterul restrâns și nesensibil al datelor și de scopul prelucrării acestor date.

               (9)

               Prevederile de mai sus asigură existența în Japonia a unor mecanisme de aplicare adecvate, în scopul de a garanta protecția acelor date cu caracter personal care pot fi transferate de către Comisie cu scopul de a identifica agenții economici europeni în vederea recunoașterii lor ca operatorii economici autorizați în Japonia.

               (10)

               Având în vedere toate circumstanțele referitoare la setul de operațiuni specifice de transfer al datelor care urmează să fie efectuate de către Comisie în contextul implementării Deciziei CMCV nr. 1/2010, natura datelor, scopul și durata operațiunii sau ale operațiunilor de prelucrare propuse, normele de drept, atât generale, cât și sectoriale, aflate în vigoare în Japonia, normele profesionale și măsurile de securitate care sunt respectate în Japonia, nivelul de protecție asigurat de Japonia în ceea ce privește transferul de date cu caracter personal de la serviciile competente ale Comisiei către Ministerul finanțelor din Japonia în contextul implementării Deciziei CMCV nr. 1/2010 este considerat a fi adecvat.

               (11)

               Prezenta decizie trebuie limitată la situația specifică menționată în Decizia CMCV nr. 1/2010, deoarece evaluarea cadrului juridic al protecției datelor din Japonia s-a bazat pe categoriile restrânse de date care urmează să fie transferate, pe scopul restrâns de prelucrare și pe durată limitată de utilizare a acestor date. Prin urmare, prezenta decizie se limitează la protecția acordată datelor cu caracter personal transferate din UE în Japonia de către Comisia Europeană, conform Deciziei CMCV menționate mai sus, în vederea scopului și circumstanțelor specifice ale prelucrării acestora în Japonia.

               (12)

               Prezentul articol nu aduce atingere niciunei constatări făcute de Comisie în aplicarea articolului 25 alineatele (4) și (6) din Directiva 95/46/CE a Parlamentului European și a Consiliului din 24 octombrie 1995 privind protecția persoanelor în ceea ce privește prelucrarea datelor cu caracter personal, precum și libera circulație a acestor date (4),

         ADOPTĂ PREZENTA DECIZIE:
   Articolul 1
   Japonia asigură un nivel adecvat de protecție a datelor cu caracter personal transferate din Uniunea Europeană în Japonia de către Comisia Europeană, în vederea recunoașterii reciproce a programelor pentru operatorii economici autorizați în conformitate cu Decizia CMCV nr. 1/2010, în scopul implementării Deciziei CMCV nr. 1/2010 în conformitate cu articolul 9 alineatele (1) și (2) din Regulamentul (CE) nr. 45/2001.
   Articolul 2
   Prezenta decizie intră în vigoare la data adoptării.

      Adoptată la Bruxelles, 29 martie 2011.

            Pentru Comisie

            Președintele

         José Manuel BARROSO

      (1)  JO L 8, 12.1.2001, p. 1.

      (2)  JO L 62, 6.3.2008, p. 24.

      (3)  JO L 279, 23.10.2010, p. 71.

      (4)  JO L 281, 23.11.1995, p. 31.


title: 2010/718/UE: Decizia Consiliului European din 29 octombrie 2010 de modificare a statutului în raport cu Uniunea Europeană al Insulei Saint-Barthélemy

text:
               9.12.2010

               RO

               Jurnalul Oficial al Uniunii Europene

               L 325/4

         DECIZIA CONSILIULUI EUROPEAN
   din 29 octombrie 2010
   de modificare a statutului în raport cu Uniunea Europeană al Insulei Saint-Barthélemy
   (2010/718/UE)
   CONSILIUL EUROPEAN,
   având în vedere Tratatul privind funcționarea Uniunii Europene, în special articolul 355 alineatul (6),
   având în vedere inițiativa Republicii Franceze,
   având în vedere avizul Comisiei Europene,
   întrucât:

               (1)

               În conformitate cu articolul 355 din Tratatul privind funcționarea Uniunii Europene (TFUE), Consiliul European poate să adopte, în unanimitate și după consultarea Comisiei, la inițiativa statului membru în cauză, o decizie de modificare a statutului în raport cu Uniunea al unei țări sau teritoriu danez, francez sau olandez prevăzut la articolul 355 alineatele (1) și (2).

               (2)

               Prin scrisoarea președintelui său din 30 iunie 2010, Republica Franceză (denumită în continuare „Franța”) a solicitat Consiliului European să adopte o asemenea decizie în ceea ce privește Insula Saint-Barthélemy, care intră sub incidența articolului 355 alineatul (1) din TFUE. Franța a solicitat ca statutul acestei insule să treacă de la cel de regiune ultraperiferică, reglementat de articolul 349 din TFUE, la cel de țară și teritoriu de peste mări, care face obiectul părții a patra din TFUE.

               (3)

               Solicitarea Franței reflectă dorința exprimată de reprezentanții aleși ai Insulei Saint-Barthélemy – care reprezintă în cadrul Republicii Franceze o colectivitate de peste mări, reglementată de articolul 74 din Constituția Franței și care dispune de autonomie – de a i se conferi un statut în raport cu Uniunea mai bine adaptat celui conferit de dreptul intern, ținând seama, în special, de distanța la care este situată față de metropolă, de economia sa insulară, la scară mică, orientată exclusiv către turism și confruntată cu dificultăți concrete de aprovizionare, care pun obstacole în calea aplicării unei părți a normelor Uniunii.

               (4)

               Franța și-a luat angajamentul de a încheia acordurile necesare pentru ca interesele Uniunii să fie păstrate cu ocazia acestei evoluții. Aceste acorduri ar trebui să aibă drept obiect, pe de o parte, chestiunile monetare, având în vedere faptul că Franța are intenția de a păstra euro drept monedă unică în Saint-Barthélemy și că se impune asigurarea aplicării în continuare a dreptului Uniunii în domeniile esențiale pentru buna funcționare a uniunii economice și monetare. Pe de altă parte, acordurile ar trebui să reglementeze domeniul fiscal și să urmărească garantarea aplicării în viitor pe teritoriul Insulei Saint-Barthélemy a mecanismelor prevăzute de Directiva 77/799/CEE a Consiliului din 19 decembrie 1977 privind asistența reciprocă acordată de autoritățile competente din statele membre în domeniul impozitării directe, al anumitor accize și al impozitării primelor de asigurare (1) și de Directiva 2003/48/CE a Consiliului din 3 iunie 2003 privind impozitarea veniturilor din economii sub forma plăților de dobânzi (2), care urmăresc combaterea fraudei și a evaziunii fiscale transfrontaliere. Cetățenii din Saint-Barthélemy ar trebui să rămână în continuare cetățeni ai Uniunii și să beneficieze în cadrul Uniunii de aceleași drepturi și libertăți ca și ceilalți cetățeni francezi, în același mod în care toți cetățenii Uniunii vor continua să beneficieze, în Saint-Barthélemy, de aceleași drepturi și libertăți de care beneficiază în prezent.

               (5)

               În consecință, evoluția statutului în raport cu Uniunea al Insulei Saint-Barthélemy, care răspunde unei solicitări exprimate în mod democratic de reprezentanții aleși ai acestei insule, nu ar trebui să aducă atingere intereselor Uniunii și ar trebui să constituie o etapă consecventă cu accesul insulei la un statut autonom în temeiul legislației naționale,

         ADOPTĂ PREZENTA DECIZIE:
   Articolul 1
   Începând cu 1 ianuarie 2012, Insula Saint-Barthélemy nu mai are statutul de regiune ultraperiferică a Uniunii, fiindu-i conferit statutul de țară și teritoriu de peste mări, prevăzut în partea a patra a Tratatului privind funcționarea Uniunii Europene (TFUE).
   Articolul 2
   În consecință, TFUE se modifică după cum urmează:

               1.

               la articolul 349 primul paragraf, se elimină cuvintele „Saint-Barthélemy”;

               2.

               la articolul 355 alineatul (1), se elimină cuvintele „Saint-Barthélemy”;

               3.

               în anexa II, se introduce o nouă liniuță, între cea referitoare la Saint-Pierre și Miquelon și cea referitoare la Aruba, care se citește după cum urmează:

                           „—

                           Saint-Barthélemy,”.

         Articolul 3
   Prezenta decizie intră în vigoare la data adoptării.
   Se aplică de la 1 ianuarie 2012.

      Adoptată la Bruxelles, 29 octombrie 2010.

            Pentru Consiliul European

            Președintele

         H. VAN ROMPUY

      (1)  JO L 336, 27.12.1977, p. 15.

      (2)  JO L 157, 26.6.2003, p. 38.


title: 2009/514/CE: Decizia Consiliului din 22 iunie 2009 privind încheierea Acordului între Comunitatea Europeană și Guvernul Nepalului privind anumite aspecte ale serviciilor aeriene

text:
               3.7.2009

               RO

               Jurnalul Oficial al Uniunii Europene

               L 173/8

      DECIZIA CONSILIULUI

   din 22 iunie 2009
   privind încheierea Acordului între Comunitatea Europeană și Guvernul Nepalului privind anumite aspecte ale serviciilor aeriene
   (2009/514/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2), coroborat cu articolul 300 alineatul (2) primul paragraf prima teză, precum și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European,
   întrucât:

               (1)

               La data de 5 iunie 2003, Consiliul a autorizat Comisia să inițieze negocierile cu țări terțe privind înlocuirea anumitor dispoziții din acordurile bilaterale existente cu un acord comunitar.

               (2)

               Comisia a negociat, în numele Comunității, un acord între Comunitatea Europeană și Guvernul Nepalului privind anumite aspecte ale serviciilor aeriene (1) („acordul”), în conformitate cu mecanismele și directivele din anexa la Decizia Consiliului de autorizare a Comisiei în vederea inițierii de negocieri cu țări terțe privind înlocuirea anumitor dispoziții din acordurile bilaterale existente cu un acord comunitar.

               (3)

               Acordul a fost semnat în numele Comunității la 23 ianuarie 2009, sub rezerva încheierii acestuia la o dată ulterioară, în conformitate cu Decizia 2009/117/CE a Consiliului (2).

               (4)

               Acordul ar trebui să fie aprobat,

         DECIDE:
   Articolul 1
   Acordul între Comunitatea Europeană și Guvernul Nepalului privind anumite aspecte ale serviciilor aeriene se aprobă prin prezenta decizie în numele Comunității.
   Articolul 2
   Președintele Consiliului este autorizat să desemneze persoana împuternicită (persoanele împuternicite) să procedeze la notificarea prevăzută la articolul 9 alineatul (1) din acord.

      Adoptată la Luxemburg, 22 iunie 2009.

            Pentru Consiliu

            Președintele

         J. ŠEBESTA

      (1)  JO L 41, 12.2.2009, p. 5.

      (2)  JO L 41, 12.2.2009, p. 3.


title: 2009/469/CE: Decizia Consiliului din 30 martie 2009 privind semnarea unui acord privind siguranța aviației civile între Comunitatea Europeană și Canada

text:
               17.6.2009

               RO

               Jurnalul Oficial al Uniunii Europene

               L 153/10

         DECIZIA CONSILIULUI
   din 30 martie 2009
   privind semnarea unui acord privind siguranța aviației civile între Comunitatea Europeană și Canada
   (2009/469/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 80 alineatul (2) și articolul 133 alineatul (4), coroborate cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               Comisia a negociat în numele Comunității un acord privind siguranța aviației civile cu Canada, în conformitate cu Decizia Consiliului din 21 aprilie 2004 de autorizare a Comisiei în vederea deschiderii de negocieri.

               (2)

               Acordul negociat de către Comisie ar trebui semnat, sub rezerva eventualei sale încheieri la o dată ulterioară.

               (3)

               Statele membre ar trebui să ia măsurile necesare pentru a se asigura că acordurile lor bilaterale cu Canada în același domeniu încetează să mai producă efecte de la data intrării în vigoare a acordului,

         DECIDE:
   Articolul 1
   Se aprobă în numele Comunității semnarea Acordului privind siguranța aviației civile între Comunitatea Europeană și Canada, sub rezerva deciziei Consiliului privind încheierea acordului.
   Textul acordului se atașează la prezenta decizie.
   Articolul 2
   Președintele Consiliului este autorizat să desemneze persoana împuternicită (persoanele împuternicite) să semneze acordul în numele Comunității, sub rezerva încheierii acestuia.

      Adoptată la Bruxelles, 30 martie 2009.

            Pentru Consiliu

            Președintele

         I. LANGER

    ---documentbreak---

               17.6.2009

               RO

               Jurnalul Oficial al Uniunii Europene

               L 153/11

         ACORD
   privind siguranța aviației civile între Comunitatea Europeană și Canada
   COMUNITATEA EUROPEANĂ și CANADA, denumite în continuare împreună „părțile”,
   AVÂND ÎN VEDERE că fiecare parte a constatat, în urma unei practici îndelungate de schimburi tehnice și acorduri bilaterale între membrii Comunității Europene (CE) și Canada, că standardele și sistemele celeilalte părți pentru certificarea de navigabilitate și de mediu sau acceptarea produselor de aeronautică civilă sunt echivalente în mod satisfăcător propriilor certificări sau acceptări, făcând posibil un acord în acest sens;
   RECUNOSCÂND tendința spre proiectarea, producția și schimburile reciproce la nivel multinațional ale produselor aeronautice civile;
   DORIND să promoveze siguranța aviației civile, calitatea mediului și compatibilitatea cu mediul, și să faciliteze schimbul de produse aeronautice civile;
   DORIND să consolideze cooperarea și să crească eficiența în aspectele legate de siguranța aviației civile;
   AVÂND ÎN VEDERE că, prin cooperarea lor, ele pot contribui în mod pozitiv la încurajarea unui grad mai mare de armonizare internațională a standardelor și proceselor;
   AVÂND ÎN VEDERE reducerea posibilă a sarcinii economice impuse industriei aviației și operatorilor prin inspecțiile tehnice, evaluările și testările redundante;
   RECUNOSCÂND beneficiul reciproc al procedurilor îmbunătățite pentru acceptarea reciprocă a aprobărilor și testărilor cu privire la navigabilitate, protecția mediului, unitățile de întreținere a aeronavelor și menținerea navigabilității;
   RECUNOSCÂND că orice astfel de acceptare reciprocă trebuie să ofere o asigurare a conformității cu reglementările sau standardele tehnice aplicabile, echivalentă asigurării oferite de procedurile proprii ale unei părți;
   RECUNOSCÂND că orice astfel de acceptare reciprocă necesită, de asemenea, încrederea fiecărei părți în fiabilitatea permanentă a evaluărilor de conformitate ale celeilalte părți;
   RECUNOSCÂND angajamentele părților, care decurg din acordurile bilaterale, regionale și multilaterale în domeniul siguranței aviației civile și al compatibilității cu mediul,
   CONVIN DUPĂ CUM URMEAZĂ:
   Articolul 1
   Obiectivele
   Obiectivele prezentului acord sunt:

               (a)

               Să stabilească, în conformitate cu legislația în vigoare a fiecărei părți, principii și acorduri care să le permită acceptarea reciprocă a aprobărilor emise de autoritățile competente ale oricărei părți în domeniile reglementate de prezentul acord, după cum se detaliază în articolul 4.

               (b)

               Să permită părților să se adapteze tendinței spre proiectarea, producția, întreținerea și schimburile reciproce la nivel multinațional în ceea ce privește produsele aeronautice civile, implicând interesele comune ale părților cu privire la siguranța aviației civile și calitatea mediului.

               (c)

               Să promoveze cooperarea în vederea susținerii obiectivelor de siguranță și de calitate a mediului.

               (d)

               Să promoveze și să faciliteze schimbul continuu de produse și servicii aeronautice civile.

         Articolul 2
   Definiții
   În cadrul prezentului acord se aplică termenii și definițiile următoare:

               (a)

               „Aprobare de navigabilitate” înseamnă o constatare a faptului că proiectul sau o modificare adusă proiectului unui produs aeronautic civil îndeplinește normele stabilite prin legislația aplicabilă în vigoare a fiecărei părți sau că produsul este conform cu un proiect despre care s-a constatat că îndeplinește normele respective și este în condiție de operare sigură.

               (b)

               „Produs aeronautic civil” înseamnă orice aeronavă civilă, motor sau elice sau subansamblu de aeronavă, dispozitiv, reper sau componentă instalate sau care urmează să fie instalate în aceasta.

               (c)

               „Autoritate competentă” înseamnă o agenție sau entitate guvernamentală care este desemnată ca autoritate competentă de către una din părți, în sensul prezentului acord, și care exercită un drept legal de evaluare a conformității, de supraveghere și de control al utilizării ori vânzării produselor aeronautice civile sau a serviciilor aflate sub jurisdicția unei părți și care poate lua măsuri legale pentru a se asigura că aceste produse sau servicii comercializate pe piața din jurisdicția părții respective sunt conforme cu cerințele legale aplicabile.

               (d)

               „Cerințe operaționale legate de proiectare” înseamnă cerințele operaționale sau de mediu care afectează fie elementele de proiectare ale produsului, fie datele proiectului legate de operarea sau întreținerea produsului care îl fac eligibil pentru un anumit tip de operațiuni.

               (e)

               „Aprobare de mediu” înseamnă o constatare a faptului că un produs aeronautic civil este conform cu normele stabilite de legislația aplicabilă în vigoare a oricăreia dintre părți privind nivelul de zgomot și/sau nivelul emisiilor de noxe.

               (f)

               „Întreținere” înseamnă efectuarea unei inspecții, reparații capitale, reparații, conservări și înlocuiri ale unor repere, dispozitive sau componente, cu excepția inspecției înainte de zbor, ale unui produs aeronautic civil pentru a se asigura menținerea navigabilității produsului respectiv și include aplicarea modificărilor, dar nu include proiectarea sau repararea modificărilor.

               (g)

               „Monitorizare” înseamnă supravegherea periodică de către autoritatea competentă pentru a se stabili conformitatea permanentă cu normele corespunzătoare aplicabile.

               (h)

               „Agent tehnic” înseamnă, pentru Canada, organizația canadiană responsabilă pentru aviația civilă, și, pentru Comunitatea Europeană, Agenția Europeană de Siguranță a Aviației (AESA).

         Articolul 3
   Obligații generale
   (1)   În conformitate cu anexele la prezentul acord, care sunt parte integrantă a acestuia, fiecare parte acceptă sau recunoaște rezultatele procedurilor specificate, utilizate în evaluarea conformității cu măsurile legislative, de reglementare sau administrative precizate ale părții respective, eliberate de autoritățile competente ale celeilalte părți, înțelegându-se că procedurile de evaluare a conformității utilizate asigură conformitatea, spre satisfacția părții destinatare, cu măsurile legislative, de reglementare sau administrative aplicabile ale părții respective, fiind echivalentă cu asigurarea oferită de procedurile proprii ale părții destinatare.
   (2)   Alineatul (1) din prezentul articol se aplică doar atunci când sunt finalizate dispozițiile tranzitorii, care pot fi prevăzute în anexele la prezentul acord.
   (3)   Prezentul acord nu poate fi interpretat în sensul determinării acceptării reciproce a normelor sau a reglementărilor tehnice ale părților și, cu excepția cazului în care prezentul acord prevede altfel, nu determină recunoașterea reciprocă a echivalenței normelor sau a reglementărilor tehnice.
   (4)   Nicio dispoziție din prezentul acord nu se interpretează în sensul limitării autorității unei părți de a determina, prin măsuri legislative, de reglementare sau administrative, nivelul de protecție pe care aceasta îl consideră adecvat pentru siguranță, pentru mediu și în orice alt mod cu privire la riscurile aflate sub incidența anexei la prezentul acord.
   (5)   Constatările persoanelor delegate sau ale organizațiilor aprobate, autorizate de legislația aplicabilă a fiecărei părți să efectueze astfel de constatări în calitate de autoritate competentă, au aceeași valabilitate cu cele realizate de autoritatea competentă propriu-zisă în sensul prezentului acord. Există posibilitatea ca o entitate a unei părți, responsabilă cu aplicarea prezentului acord, astfel cum este definită în articolul 7, să interacționeze direct cu persoana delegată sau organizația aprobată a celeilalte părți, ocazional și după notificarea prealabilă a partenerului din cealaltă parte.
   Articolul 4
   Domeniu general de aplicare
   (1)   Prezentul acord se aplică:

               (a)

               aprobării de navigabilitate și monitorizării produselor aeronautice civile;

               (b)

               menținerii navigabilității aeronavelor în serviciu;

               (c)

               aprobării și monitorizării unităților de producție și de fabricație;

               (d)

               aprobării și monitorizării unităților de întreținere;

               (e)

               aprobării de mediu și testărilor de mediu ale produselor aeronautice civile; și

               (f)

               activităților de cooperare conexe.

         (2)   În cazul în care se exercită competența Comunității Europene în legătură cu operațiunile aeriene, licențierea personalului de zbor și aprobarea dispozitivelor pentru pregătirea sintetică, părțile pot conveni asupra unor anexe suplimentare, inclusiv asupra unor dispoziții tranzitorii specifice fiecărui domeniu, în conformitate cu procedura prevăzută la articolul 16.
   Articolul 5
   Autorități competente
   (1)   În cazul în care o entitate este eligibilă în conformitate cu legislația unei părți, aceasta este recunoscută ca autoritate competentă de către cealaltă parte după ce a fost auditată de către partea căreia îi aparține, pentru a determina dacă:

               (a)

               respectă în totalitate legislația părții căreia îi aparține,

               (b)

               este familiarizată cu cerințele celeilalte părți pentru tipul și domeniul de certificare pe care l-a solicitat și

               (c)

               este aptă să își îndeplinească obligațiile prevăzute în anexe.

         (2)   O parte notifică celeilalte părți identitatea autorității competente după ce a finalizat cu succes auditul. Cealaltă parte poate contesta competența tehnică sau conformitatea din punct de vedere tehnic a autorității competente respective în conformitate cu alineatul (6) din prezentul articol.
   (3)   Se consideră că entitățile identificate în apendicele 1 și 2 respectă prevederile alineatului (1) din prezentul articol pentru aplicarea anexelor A și respectiv B în momentul intrării în vigoare a prezentului acord.
   (4)   Părțile se asigură că autoritățile lor competente sunt apte și rămân apte să evalueze în mod adecvat conformitatea produselor sau a organizațiilor, după caz și după cum se reglementează în anexele la prezentul acord. În acest sens, părțile se asigură că autoritățile lor competente fac, în mod regulat, obiectul unui audit sau unei evaluări.
   (5)   Părțile se consultă, după caz, pentru a se asigura că încrederea în procedurile de evaluare a conformității se menține. Aceste consultări pot include participarea unei părți la auditurile periodice cu privire la activitățile de evaluare a conformității sau la alte evaluări ale autorităților competente ale celeilalte părți.
   (6)   Dacă o parte contestă competența sau conformitatea tehnică a unei autorități competente, partea contestatară notifică în scris cealaltă parte privind contestarea competenței sau conformității tehnice a autorității competente respective și asupra intenției sale de a suspenda acceptarea constatărilor autorității competente respective. Contestarea se exercită în mod obiectiv și fundamentat.
   (7)   Orice contestație notificată în conformitate cu alineatul (6) din prezentul articol se discută în comitetul mixt instituit în conformitate cu articolul 9, care poate hotărî să se suspende acceptarea constatărilor autorității competente respective sau să se verifice competența tehnică a acesteia. Această verificare se efectuează, de obicei, în timp util de către partea sub jurisdicția căreia se află autoritatea competentă în cauză, dar poate fi efectuată în comun de către părți dacă acestea hotărăsc astfel.
   (8)   În cazul în care comitetul mixt nu poate soluționa contestația notificată în conformitate cu alineatul (6) din prezentul articol, în termen de 30 de zile de la transmiterea notificării, partea contestatară poate suspenda acceptarea constatărilor autorității competente în cauză, dar trebuie să accepte constatările făcute de autoritatea competentă respectivă înainte de data notificării. Suspendarea poate rămâne în vigoare până la soluționarea problemei de către comitetul mixt.
   Articolul 6
   Măsuri de salvgardare
   (1)   Nicio dispoziție din prezentul acord nu se interpretează în sensul limitării autorității unei părți de a lua toate măsurile adecvate și imediate oricând există un risc rezonabil ca un produs sau un serviciu:

               (a)

               să compromită sănătatea sau siguranța persoanelor;

               (b)

               să nu respecte măsurile legislative, de reglementare sau administrative aplicabile ale părții respective, care intră sub incidența prezentului acord; sau

               (c)

               să nu îndeplinească o cerință din domeniul anexei aplicabile la prezentul acord.

         (2)   În cazul în care oricare dintre părți ia măsuri în conformitate cu alineatul (1) din prezentul articol, partea respectivă informează cealaltă parte în scris, în termen de 15 zile lucrătoare, cu privire la măsurile luate, menționând și motivele acestor măsuri.
   Articolul 7
   Comunicări
   (1)   Părțile convin ca toate comunicările între ele în vederea aplicării prezentului acord să fie preluate spre rezolvare de către:

               (a)

               în ceea ce privește problemele tehnice - agenții tehnici

               (b)

               în toate celelalte probleme:

                           —

                           pentru Canada: Departamentul Transporturilor;

                           —

                           pentru Comunitatea Europeană: Comisia Europeană și autoritățile competente ale statelor membre, după caz.

         (2)   După semnarea prezentului acord părțile își vor comunica reciproc punctele de contact respective.
   Articolul 8
   Cooperare, asistență și transparență reciproce
   (1)   Fiecare parte informează cealaltă parte cu privire la toate actele sale cu putere de lege, actele sale administrative, normele și cerințele sale relevante și cu privire la sistemul său de certificare.
   (2)   Părțile își notifică reciproc modificările semnificative pe care și le propun pentru legile, regulamentele, normele și cerințele lor relevante, cât și pentru sistemele lor de certificare, în măsura în care aceste modificări pot avea impact asupra prezentului acord. În măsura în care este posibil, ele își oferă reciproc șansa de a face observații pe marginea acestor modificări și acordă atenția corespunzătoare acestor observații.
   (3)   Părțile stabilesc, după caz, proceduri pentru cooperarea și transparența în domeniul reglementării cu privire la toate activitățile pe care le derulează și care intră sub incidența prezentului acord.
   (4)   Părțile convin, sub rezerva legislației lor aplicabile, să își furnizeze reciproc, la cerere și în timp util, informații cu privire la accidente, incidente sau evenimente în legătură cu aspectele reglementate de prezentul acord.
   (5)   În sensul investigării și soluționării problemelor de siguranță prin cooperare reciprocă, părțile își acordă reciproc permisiunea de a participa la inspecțiile și auditurile celeilalte părți, prin sondaj, sau de a derula inspecții și audituri comune, după caz.
   Articolul 9
   Comitetul mixt al părților
   (1)   Se instituie un comitet mixt format din reprezentanți ai fiecărei părți. Comitetul mixt este responsabil de funcționarea eficientă a prezentului acord și se reunește periodic pentru a evalua eficiența punerii în aplicare a acordului.
   (2)   Comitetul mixt poate examina orice aspect legat de funcționarea și punerea în aplicare a prezentului acord. În special, comitetul are următoarele atribuții:

               (a)

               analizează și adoptă măsurile adecvate cu privire la contestațiile prevăzute la articolul 5;

               (b)

               soluționează orice problemă care decurge din aplicarea sau executarea prezentului acord, inclusiv problemele care nu sunt soluționate altfel în comitetul sectorial mixt instituit prin anexa relevantă;

               (c)

               examinează modalitățile de consolidare a funcționării prezentului acord și face recomandările adecvate către părți pentru modificarea prezentului acord;

               (d)

               examinează modificări specifice ale anexelor;

               (e)

               coordonează, după caz, elaborarea de anexe suplimentare;

               (f)

               adoptă, după caz, proceduri de lucru pentru cooperarea și transparența în domeniul reglementării pentru toate activitățile prevăzute la articolul 4, care nu sunt elaborate de către comitetele sectoriale mixte.

         (3)   Comitetul mixt își stabilește regulamentul de procedură în termen de un an de la intrarea în vigoare a prezentului acord.
   Articolul 10
   Suspendarea obligațiilor de acceptare reciprocă
   (1)   O parte poate suspenda, în totalitate sau parțial, obligațiile proprii prevăzute într-o anexă la prezentul acord, în cazul în care:

               (a)

               cealaltă parte nu își îndeplinește obligațiile prevăzute în anexa respectivă la prezentul acord; sau

               (b)

               una sau mai multe dintre autoritățile sale competente nu pot pune în aplicare cerințele noi sau suplimentare adoptate de către cealaltă parte în domeniul reglementat de anexa respectivă la prezentul acord; sau

               (c)

               cealaltă parte nu își menține modalitățile și măsurile legale și de reglementare necesare pentru punerea în aplicare a prevederilor prezentului acord.

         (2)   Înainte de a-și suspenda obligațiile, partea solicită organizarea de consultări în temeiul articolului 15. În cazul în care consultările nu soluționează dezacordul cu privire la oricare dintre anexe, oricare parte poate să notifice celeilalte părți intenția de a suspenda acceptarea constatărilor de conformitate și a aprobărilor emise în baza anexei cu privire la care există dezacordul. Această notificare se efectuează în scris și detaliază motivele care au determinat suspendarea.
   (3)   Suspendarea intră în vigoare în termen de 30 de zile de la data notificării, cu excepția cazului în care, înainte de încheierea acestei perioade, partea care a inițiat suspendarea notifică celeilalte părți, în scris, retragerea notificării. Suspendarea nu afectează valabilitatea constatărilor de conformitate, a certificatelor sau a aprobărilor emise de agenții tehnici sau autoritățile competente în cauză ale celeilalte părți anterior datei la care suspendarea intră în vigoare. Orice astfel de suspendare care a intrat în vigoare poate fi abrogată printr-un schimb de note scrise între părți.
   Articolul 11
   Confidențialitate
   (1)   Părțile sunt de acord să mențină, în măsura impusă de legislațiile lor, confidențialitatea informațiilor primite de la cealaltă parte în temeiul prezentului acord.
   (2)   În mod special, sub rezerva legislației proprii, părțile nu fac publice și nu permit autorităților competente să facă publice informațiile primite în cadrul schimbului reciproc în temeiul prezentului acord și care constituie secrete comerciale, informații comerciale și financiare confidențiale sau informații în legătură cu investigațiile în curs de derulare. În acest scop, informațiile sunt considerate protejate și sunt marcate ca atare.
   (3)   După ce a furnizat informațiile celeilalte părți sau autorității competente a celeilalte părți, o parte sau o autoritate competentă poate desemna părțile din informație pe care le consideră informații confidențiale.
   (4)   Părțile iau toate măsurile de precauție rezonabile pentru a proteja informațiile primite în temeiul prezentului acord împotriva divulgării neautorizate.
   Articolul 12
   Recuperarea costurilor
   (1)   Niciuna dintre părți nu impune taxe sau redevențe persoanelor fizice sau juridice ale căror activități sunt reglementate prin prezentul acord pentru serviciile de evaluare a conformității reglementate de prezentul acord și furnizate de cealaltă parte.
   (2)   Părțile se obligă să se asigure că taxele sau redevențele impuse de agenții lor tehnici persoanelor fizice sau juridice ale căror activități sunt reglementate de prezentul acord sunt corecte, rezonabile și pe măsura serviciilor de certificare și supraveghere prestate și nu creează o barieră în calea comerțului.
   (3)   Agentul tehnic al fiecărei părți are dreptul să își recupereze costurile legate de punerea în aplicare a anexei aplicabile și cele determinate de auditurile și inspecțiile efectuate în aplicarea articolului 5 alineatul (5) și a articolului 8 alineatul (5), prin aplicarea de taxe și redevențe aplicate persoanelor fizice sau juridice ale căror activități sunt reglementate de prezentul acord.
   Articolul 13
   Alte acorduri
   (1)   Cu excepția cazului în care anexele la prezentul acord prevăd altfel, obligațiile conținute de acordurile încheiate de oricare din părți cu o țară terță care nu este parte la prezentul acord nu au incidență ori efect asupra celeilalte părți la prezentul acord în ceea ce privește acceptarea rezultatelor procedurilor de evaluare a conformității din țara terță respectivă.
   (2)   După intrarea în vigoare, prezentul acord înlocuiește acordurile bilaterale privind siguranța aviației dintre Canada și statele membre ale Uniunii Europene cu privire la orice problemă reglementată de prezentul acord.
   (3)   Prezentul acord nu afectează drepturile și obligațiile părților asumate prin orice alt acord internațional.
   Articolul 14
   Aplicare teritorială
   Cu excepția cazului în care anexele la prezentul acord prevăd altfel, prezentul acord se aplică, pe de o parte, pe teritoriile în care se aplică Tratatul de instituire a Comunității Europene și în condițiile prevăzute în Tratat și, pe de altă parte, pe teritoriul Canadei.
   Articolul 15
   Consultări și soluționarea dezacordurilor
   (1)   Orice parte poate solicita consultări cu cealaltă parte privind orice aspect legat de prezentul acord. Cealaltă parte răspunde prompt unei astfel de solicitări și începe consultările la o dată convenită de către părți, în termen de 45 de zile.
   (2)   Părțile depun toate eforturile pentru soluționarea oricărui dezacord apărut între ele cu privire la cooperarea în temeiul prezentului acord la cel mai mic nivel tehnic posibil prin consultări în conformitate cu prevederile anexelor la prezentul acord.
   (3)   În cazul în care dezacordul nu este soluționat conform prevederilor alineatului (2) din prezentul articol, oricare din agenții tehnici menționați pot să înainteze dezacordul spre soluționare către comitetul mixt al părților, care se va consulta în această privință.
   Articolul 16
   Intrarea în vigoare, denunțarea și modificarea acordului
   (1)   Prezentul acord intră în vigoare la data ultimului schimb de note diplomatice prin care părțile își notifică reciproc încheierea procedurilor lor interne necesare în vederea intrării în vigoare a prezentului acord. Prezentul acord rămâne în vigoare până la denunțarea de oricare dintre părți.
   (2)   Părțile pot denunța prezentul acord oricând, printr-o notificare prealabilă de 6 luni adresată în scris celeilalte părți, cu excepția cazului în care părțile nu retrag notificarea denunțării de comun acord, înainte de expirarea acestei perioade.
   (3)   În cazul în care o parte încearcă să modifice acordul prin eliminarea uneia sau mai multor anexe și păstrarea altor anexe, părțile încearcă să modifice prezentul acord prin consens, în conformitate cu procedurile prevăzute de prezentul articol. În cazul în care nu se obține consensul, acordul este denunțat la sfârșitul celor șase luni de la data notificării, cu excepția cazului în care părțile convin altfel.
   (4)   Părțile pot modifica prezentul acord prin consimțământ scris reciproc. Orice modificare a prezentului acord intră în vigoare la data ultimei notificări scrise a unei părți de către cealaltă parte care o informează că procedurile sale interne pentru intrarea în vigoare au fost finalizate.
   (5)   Fără a aduce atingere prevederilor alineatului (4) din prezentul articol, părțile pot conveni să modifice anexele sau să adauge anexe noi prin intermediul unui schimb de note diplomatice între părți. Modificările intră în vigoare sub rezerva condițiilor convenite prin schimbul de note diplomatice.
   (6)   După denunțarea prezentului acord, părțile vor menține valabilitatea oricăror aprobări de navigabilitate, aprobări de mediu sau certificate emise în temeiul prezentului acord anterior denunțării sale, sub rezerva menținerii conformității permanente cu legile și regulamentele aplicabile ale părții respective.

      DREPT CARE, subsemnații, pe deplin autorizați în acest sens, au semnat prezentul acord.
      Încheiat în dublu exemplar la Praga, la data de șase mai două mii nouă, în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, polonă, portugheză, română, slovacă, slovenă, spaniolă și suedeză, toate versiunile fiind egal autentice.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Kанада
         Por Canadá
         Za Kanadu
         For Canada
         Für Kanada
         Kanada nimel
         Για τον Καναδά
         For Canada
         Pour le Canada
         Per il Canada
         Kanādas vārdā
         Kanados vardu
         Kanada részéről
         Għall-Kanada
         Voor Canada
         W imieniu Kanady
         Pelo Canadá
         Pentru Canada
         Za Kanadu
         Za Kanado
         Kanadan puolesta
         För Kanada

   Apendicele 1

      Lista autorităților competente care sunt considerate conforme cu dispozițiile articolului 5 alineatul (1) cu privire la anexa A

               1.

               Autoritățile competente în ceea ce privește aprobarea proiectării

                           —

                           pentru Canada: organizația canadiană responsabilă pentru aviația civilă

                           —

                           pentru Comunitatea Europeană: Agenția Europeană de Siguranță a Aviației

               2.

               Autoritățile competente în ceea ce privește supravegherea producției

                           —

                           pentru Canada: organizația canadiană responsabilă pentru aviația civilă

                           —

                           pentru Comunitatea Europeană: Agenția Europeană de Siguranță a Aviației, autoritățile competente ale statelor membre

         Apendicele 2

      Autoritățile competente ale celor 27 de state membre ale UE, care sunt considerate conforme cu dispozițiile articolului 5 punctul (1) cu privire la anexa B


title: Decizia (UE) 2017/37 a Consiliului din 28 octombrie 2016 privind semnarea, în numele Uniunii Europene, a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte

text:
               14.1.2017

               RO

               Jurnalul Oficial al Uniunii Europene

               L 11/1

         DECIZIA (UE) 2017/37 A CONSILIULUI
   din 28 octombrie 2016
   privind semnarea, în numele Uniunii Europene, a Acordului economic și comercial cuprinzător (CETA) dintre Canada, pe de o parte, și Uniunea Europeană și statele sale membre, pe de altă parte
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (2), articolul 91, articolul 100 alineatul (2), articolul 153 alineatul (2), articolul 192 alineatul (1) și articolul 207 alineatul (4) primul paragraf, coroborate cu articolul 218 alineatul (5),
   având în vedere propunerea Comisiei Europene,
   întrucât:

               (1)

               La 24 aprilie 2009, Consiliul a autorizat Comisia să înceapă negocieri în vederea unui acord economic și comercial cuprinzător cu Canada.

               (2)

               Negocierile respective au fost finalizate și Acordul economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte („acordul”), ar trebui să fie semnat în numele Uniunii, sub rezerva îndeplinirii procedurilor necesare pentru încheierea sa la o dată ulterioară.

               (3)

               În conformitate cu articolul 30.6 alineatul (1) din acord, acordul nu conferă drepturi sau nu impune obligații care pot fi invocate direct înaintea instanțelor judecătorești din Uniune sau din statele sale membre,

         ADOPTĂ PREZENTA DECIZIE:
   Articolul 1
   Prin prezenta decizie se autorizează semnarea, în numele Uniunii, a Acordului economic și comercial cuprinzător (CETA) între Canada, pe de o parte, și Uniunea Europeană și statele sale membre, pe de altă parte, sub rezerva încheierii sale.
   Textul acordului, împreună cu instrumentul comun de interpretare și declarațiile aferente, se atașează prezentei decizii.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul în numele Uniunii.
   Articolul 3
   Prezenta decizie intră în vigoare la data adoptării.

      Adoptată la Bruxelles, 28 octombrie 2016.

            Pentru Consiliu

            Președintele

         M. LAJČÁK